Fid-19 ta' Ottubru, il-Kunsill awtorizza lill-Kummissjoni tiftaħ negozjati dwar ftehim mal-Istati Uniti dwar l-importazzjonijiet ta' ċanga ta' kwalità għolja minn bhejjem mhux trattati b'ċerti ormoni li jippromwovu t-tkabbir. Il-Kunsill adotta wkoll mandat għan-negozjati, li ser jirrieżaminaw il-funzjonament tal-kwota eżistenti għall-importazzjonijiet ta' ċanga mingħajr ormoni fl-UE. L-importazzjonijiet ta' ċanga mingħajr ormoni ma jagħmlux parti mid-diskussjonijiet aktar ġeneriċi dwar it-titjib tar-relazzjonijiet kummerċjali bejn l-UE u l-Istati Uniti li tnedew wara l-laqgħa tal-25 ta' Lulju bejn il-Presidenti Juncker u Trump. Madankollu, ikun pass importanti 'l quddiem fit-titjib tal-kooperazzjoni kummerċjali tagħna jekk tinstab soluzzjoni li tkun ta' benefiċċju għal kulħadd għat-tilwima li ilha għaddejja dwar iċ-ċanga. Huwa ċar li kwalunkwe soluzzjoni, trid tirrispetta l-istandards għoljin tal-UE dwar is-sigurtà u l-kwalità tal-ikel. Bħal stati membri oħra, aħna kburin mill-kwalità għolja tal-prodotti tagħna u mill-ħidma tas-settur agrikolu. Margarete Schrambök, ministru federali tal-Awstrija għall-affarijiet diġitali u ekonomiċi u president tal-Kunsill L-għan tan-negozjati ser ikun ir-riżoluzzjoni definittiva ta' tilwima li ilha għaddejja fid-WTO. Il-ħsieb mhuwiex li tiġi b'xi mod affettwata l-projbizzjoni mill-UE ta' ċanga trattata bl-ormoni bħala tali. Il-projbizzjoni tibqa'. L-UE u l-Istati Uniti qablu dwar soluzzjoni temporanja fl-2009, riveduta aktar tard fl-2014, li tagħti kwota tariffarja (TRQ) għall-importazzjonijiet ta' 45 000 tunnellata ta' ċanga mingħajr ormoni. F'konformità mar-regoli tad-WTO, din il-kwota tariffarja hija wkoll disponibbli għal esportaturi minn pajjiżi membri oħrajn tad-WTO. Fl-2016, l-Amministrazzjoni preċedenti tal-Istati Uniti talbet rieżami tal-arranġamenti eżistenti, u minn dakinhar iż-żewġ naħat esploraw soluzzjonijiet possibbli. L-għan tan-negozjati hu li tinstab soluzzjoni reċiprokament sodisfaċenti f'konformità mar-regoli tad-WTO. Il-Kummissjoni mhijiex awtorizzata tinnegozja żieda fit-TRQ eżistenti iżda tista' tiddiskuti allokazzjoni tal-kwota ġenerali speċifika għall-pajjiż. Jista' jkun hemm bżonn ta' negozjati ma' pajjiżi fornituri oħrajn biex jiġi żgurat li kwalunkwe allokazzjoni eżistenti speċifika għall-pajjiż maqbula mal-Istati Uniti tirrispetta d-drittijiet eżistenti tagħhom skont il-Ftehimiet WTO/GATT.